
Настоящата работа има за цел да обърне внимание на специфич- 
ните черти в образа на Енихан баба, тяхното функциониране като 
митологични модели и интерпретирането им според българомохаме- 
данските представи и вярвания от Горен Рупчос, Средните Родопи. 

При българите мохамедани от този район едната от трите основ- 
ни опорни точки на етноидентификацията (език, конфесия, бит и би- 
тови практики) е силно накърнена. Става дума за особения статус 
на тяхната мохамеданска религиозна принадлежност - продукт на 
сравнително скорошното им ислямизиране през ХУП в. Гова състоя- 
ние провокира задействането на ред компесаторни механизми за ак- 
туализация на архаични митологични модели в местната фолклорна 
менталност. 

Представите и вярванията, материализирани в образа на Енихан 
Баба, са показателни за посоченото етнокултурно явление, най-ве- 
че чрез своята събирателност. Светецът е единственият персонаж от 
местния сакрален пантеон, който категорично носи знака на не-хрис- 
тиянското и стои в основата на категорията „свое“ само за българомо- 
хамеданите от Горен Рупчос. Това обяснява и струпването на раз- 
лични по степен на сакралност черти в неговия образ, които варират 
от представата за човек, надарен с нечовешка сила и способности, 
през разбирането за културен герой, хармонизиращ и конструиращ све- 
товния ред, до обожествяването и сравняването с Мохамед и Иисус 
Христос. Необходимо е да се отбележи, че между тези нива на сак- 
ралност няма ясно определена граница, каквато съществува, при- 
мерно, между епическия юнак и светеца в културните (фолклорни и 
не-фолклорни) традиции на българите християни. 

Успоредно с обособяването на образа на Енихан баба в катего- 
рията на „своето“ във верското пространство на местните българи 
мохамедани протича и друг процес - този на вписването му във фолк- 

лорно-религиозната система на всички горнорупчоски общности, 
независимо от религиозната им принадлежност. Една от основни- 
те движещи сили на това явление е институцията на „аратлиците“ 
християни и мохамедани - местен вариант на известните в цяла Бъл- 
гария побратими. 

Исторически знания за Енихан баба в паметта на изследваните 
българи мохамедани почти отсъстват, но и там, където са съхранени 
някои от техните елементи, свободното преминаване от историческо 
към митологично възприемане на образа ясно може да се проследи. 
Във фолклорните текстове от този тип прави впечатление обединя- 
ването на различни нива на сакралност в един план на изказване – 
особено в преходните форми между „обикновен човек“ и „пайгам- 
бер“. В образа на Енихан баба липсва едно средищно ниво на „са- 
кралност“, каквото се открива при юнака от българския героичен 
епос. Епическият герой, като персонификация на свръхчовешкото, 
на „културното“, заема централно и добре обособено пространство, 
макар да не е носител на „канонична“ сакралност. Енихан баба пък 
е показан едновременно и като културен герой, и като пророк; той е 
непогрешим и е поставен в позицията на морален норматив. 

Най-разпространеният сюжет в разказите за Енихан баба е пече- 
нето на чеверме, хвърлянето на шиш и избликването на седем/девет 
извора или прорастването на „обърнато“ дърво. Гук може отново да 
се направи ясен паралел с така характерната за епоса начална сце- 
на, която „задвижва колелото“ на поредното геройство. При Енихан 
баба обаче следва митологичен по своята семантика, космогоничен 
акт на сътворение. 

Друг основен момент от фолклорните българомохамедански раз- 
кази за Енихан баба пряко кореспондира с т. нар.„близначни ми- 
тове“. В болшинството от текстовете се говори за „двама братя“, в 
действията на които може да се открие типичното за митологичните 
близнаци противопоставяне, експлицирано дори във вертикала - 
Енихан баба е на върха (Енихан тепе), а брат му - Герге/свети 
Гьорги е долу (в с. Дряново). Най-вероятно тази дълбоко закоди- 
рана във фолклорната менталност на местните българи мохамедани, 
архаична схема е актуализирана поради необходимостта образът на 

Енихан баба да бъде включен в общата фолклорно-религиозна сис- 
тема на горнорупчоските фолклорни общности, независимо от ре- 
лигиозната им принадлежност. Фактът, че като брат на Енихан баба 
в разглежданите текстове е посочен християнският сакрален персо- 
наж свети Георги, е доказателство, че „аратличеството“ (побратим- 
ството) между двамата е фолклорен резултат от действието на едни 
компенсаторни по своята същност ментални механизми. 

